የጸረ ሙስና ትግሉ  በየደረጃዉ ተጠናክሮ እንደሚቀጥል የደቡብ ክልል ስነ-ምግባርና ጸረ-ሙስና ኮሚሽን አስታወቀ
የደቡብ ክልል የስነ ምግባርና ፀረ ሙስና ኮሚሽን የተለያዩ ተግዳሮቶችን ቢኖሩም በሁሉም ደረጃ የሚካሄደዉ ፀረ ሙስና ትግል ይበልጥ ተጠናክሮ እንደሚቀጥል አመለከተ፡፡ኮሚሽኑ ባለፈው አመት 462 ተከሳሾችን በያዙ በ351 የክስ መዝገቦች ላይ ውሳኔ መስጠት መቻሉን ጠቁሟል፡፡የደቡብ ክልል ስነ-ምግባርና ጸረ-ሙስና ኮሚሽን ኮሚሽነር አቶ አባይነህ አዴቶ እንዳሉት በየደረጃው የሚካሄደው የጸረ ሙስና ትግል ህዝባዊ መሰረት ኖሮት ተጠናክሮ ይቀጥላል፡፡እንደ ኮሚሽነሩ ገለጻ ሙስና ድንበር ዘለልና አለማቀፋዊ ችግር እንደመሆኑ መጠን በህዝብና በመንግስት ሀብት ላይ የሚያስከትለው ጉዳት መጠነ ሰፊ ነው፡፡በክልሉ የሙስና ወንጀልን ለመከላከል ህብረተሰቡን ያሳተፈ ዘርፈ ብዙ ጥረት ሲካሄድ መቆየቱን የገለጹት አቶ አባይነህ በባለፈው አመት በተካሄደ የጸረ-ሙስና ትግል 631 የሙስና ወንጀል ክሶች ቀርበው 462 ተከሳሾችን በያዙ በ351 የክስ መዝገቦች ላይ ውሳኔ መስጠት ተችሏል፡፡ከዚህ ውስጥ 30 የሚሆኑ ጉዳዮች በከተማና በገጠር መሬት ላይ የተፈጸሙ የሙስና ወንጀሎች መሆናቸዉን ጠቁመዋል፡፡ በፍትህ ሴክተሩ አገልግሎት ዘርፍ ላይ የተፈጸሙ 45 የሙስና ክሶች ውሳኔ እንዲያገኙም ተደርጓል፡፡ለሙስናና ብልሹ አሰራር ክፍተት የሚፈጥሩ ጉዳዮችን በመለየትና ጥናት በማካሄድ ዘርፈ ብዙ ተግባራት መከናወናቸውን የገለጹት ኮሚሽነሩ በተለይ ከግብርና ታክስ ማጭበርበር ጋር በተያያዘ 53 ክሶች ከግዢና ጨረታ ጋር የተገናኘ 66 እንዲሁም ሀሰተኛ የትምህርት ማስረጃና መንግስታዊ ሰነድን አስመስሎ በመስራት ላይ የቀረቡ 81 ክሶችን በመመርመር ውሳኔ እንዲሰጥባቸው ተደርጓል፡፡ኮሚሽኑ ባለፈው አመት ባካሄደው ሁሉን አቀፍ የጸረ-ሙስና ትግል ከ27 ሚሊየን በላይ ብር ተመዝብሮ እንደነበረ ገልጸው ከዚህ ውስጥ 18 ነጥብ 6 ሚሊየን ብር ተመላሽ እንዲሆን መደረጉንም ጠቁመዋል፡፡
ከተሰጡ የፍርድ ውሳኔዎች ውስጥም ከፍተኛው 15 ዓመት እስራት ሲሆን የገንዘብ መቀጮው ደግሞ እስከ 105 ሺ ብር መድረሱን ኮሚሽነሩ ጠቁመዋል፡፡በዘንድሮው በጀት ዓመትም በመጀመሪያዎቹ አራት ወራት 44 የሙስና ወንጀል ክሶች መቅረባቸውን ጠቁመው 54 በተለያየ ደረጃ የሚገኙ ኃላፊዎች ላይ ክስ መመስረቱን አስረድተዋል፡፡ 